Keluar daripada zon selesa untuk meneroka tempat baru pasti mewujudkan satu perasaan yang tak dapat digambarkan. Anda pasti perasan yang tubuh dan minda anda rasa lebih bertenaga dan aktif selepas menakluki destinasi idaman. Kenapa ya? Seperti yang dibuktikan oleh kajian-kajian saintifik, mengembara sebenarnya bukan sahaja mengujakan; ia juga baik untuk kesihatan anda dalam 5 cara berikut:
1. Meningkatkan sistem imuniti dan mencipta antibodi lebih kuat
Antibodi ialah protein-protein kecil yang melindungi sistem imuniti anda daripada patogen berbahaya. Apabila anda menjelajah dari satu tempat ke tempat yang lain, tubuh anda juga akan mengadaptasi beribu-ribu jenis bakteria baru dan hasilnya ialah terciptanya antibodi yang lebih kuat dan sistem imuniti badan yang meningkat.
2. Menggalakkan jantung lebih sihat
Bercuti melibatkan banyak aktiviti fizikal; bergegas ke lapangan terbang, berjalan kaki di tempat baru, atau mendaki gunung. Aktiviti-aktiviti fizikal ini boleh menurunkan tekanan darah dan risiko penyakit jantung dan strok. Menurut kajian Framingham Heart sepanjang tempoh 20 tahun, individu yang bercuti setiap tahun mempunyai risiko yang lebih rendah untuk terkena serangan jantung atau mempunyai penyakit jantung.
3. Mengekalkan ketajaman minda
Apabila otak anda diperkenalkan kepada persekitaran dan pengalaman baru semasa mengembara, ia menjadi lebih berdaya tahan di peringkat sel, maka penyakit degenaratif dapat ditunda. Peningkatan rangsangan kognitif ini juga telah dibuktikan dapat memperbaki memori dan konsentrasi, teruamanya bagi penghidap dementia. Sama juga apabila anda mengembara, anda menerima rangsangan-rangsangan baru dalam bentuk orang yang ditemui, budaya, situasi dan pengalaman yang boleh melambatkan penyakit-penyakit degeneratif.
4. Menurunkan kadar stres meningkatkan kesihatan minda
Bercuti dapat memisahkan anda daripada rutin harian dan punca stres, maka anda menjadi lebih tenang dan relaks. Malah, aktiviti santai seperti bercuti didapati boleh menurunkan kadar depresi dan meningkatkan fungsi psikologi anda. Selain itu, mood dan perspektif anda terhadap kehidupan juga akan menjadi lebih baik selepas pulang dari destinasi percutian.
5. Melonjakkan kreativiti
Perlu motivasi dan inspirasi? Pengembara yang lebih banyak melibatkan diri dan menyelami sesuatu budaya baru didapati akan menjadi lebih kreatif dan berjaya dalam kerjaya. Para penyelidik percaya bahawa mengembara dapat menjana sinaps otak dan meningkatkan kreativiti seseorang individu. Ia disebabkan laluan neural otak yang dipengaruhi oleh persekitaran dan pengalaman.
Jadi, kalau anda kerap rasa buntu dan tak bermaya, inilah masanya untuk pergi mengembara!